ועדת העלייה, הקליטה והתפוצות, כנסת 18, פרוטוקול מספר 31, 2009-10-14 09:30

ליה שמטוב: שלום לכולם, אני מתכבדת לפתוח את ישיבת ועדת העלייה, הקליטה והתפוצות.

ליה שמטוב: ישנם מספר נושאים היום.

ליה שמטוב: הנושא הראשון – אפלייתם של הנכים העוברים מקיצבת נכות לזיקנה, בדגש על נכים עולים.

ליה שמטוב: להבנתי, הדין החל עליהם הוא מכוח ההסכם ולא מכל מבוטח אחר.

ליה שמטוב: בנוסף, אנחנו נדבר על נושא של הפגיעה בקשישים עולים מעל גיל 80, אשר בשל תוספת בקיצבת הזיקנה, הופחת סיוע שניתן להם בשכר דירה.

ליה שמטוב: הנושא השלישי - נדון בעולים קשישים שרכשו את הדירות שלהם ומשלמים משכנתאות, נוודא שגם הם זוכים לסיוע בהחזרי משכנתא.

ליה שמטוב: לפני שנפתח בדיון, נציגי הביטוח הלאומי יסבירו לנו מה קרה אחרי תוספת שקשישים קיבלו באוגוסט 2009, אני הייתי רוצה להזכיר שעוד בקדנציה הקודמת עברה הצעת חוק שלי ועוד כמה חברי כנסת בקריאה טרומית, להשוות את הזכויות של הקשישים נכים לקשישים בריאים.

ליה שמטוב: גם בקדנציה הנוכחית הצעת החוק עברה בקריאה טרומית, ועברה לוועדת העבודה והרווחה להכנה לקריאה ראשונה.

ליה שמטוב: עוד בקדנציה הקודמת נפגשתי עם מנכ"לית משרד הביטוח הלאומי, עם אסתר דומיניסיני, דיברנו על הנושא.

ליה שמטוב: היא ראתה שהסכום שמקבלים נכים קשישים והקשישים הבריאים זה כמעט אותו סכום, אבל הזכויות הן אחרות לגמרי.

ליה שמטוב: ביקשתי ממנה אם יש אפשרות להוסיף ברובריקה של השלמת הכנסה שקל אחד, ואז זה נותן לעולים נכים לקבל אותן זכויות.

ליה שמטוב: היא אמרה שמבחינה טכנית זה בלתי אפשרי.

ליה שמטוב: כתוצאה מתוספת לקצבה מראשון לאוגוסט 2009, אנחנו ראינו דוגמאות שנכים שקיבלו קצבת זיקנה והשלמה לנכות, קיבלו סכום 5 שקלים, 4 שקלים, סכום השלמת הכנסה וזה נותן להם את כל הזכויות והנחות בכל המוסדות.

ליה שמטוב: אני רוצה לציין לפרוטוקול, על איזה זכויות מדובר.

ליה שמטוב: קודם כל הנחה בארנונה, קשישים מקבלים מאה אחוז הנחה בארנונה, באגרת טלוויזיה, הנחה בתשלומי חשמל, בזק, תרופות, תחבורה.

ליה שמטוב: כל החוקים שעברו פה בכנסת ונותנים זכאות לנזקקים – נכה קשיש הוא כבר לא נזקק.

ליה שמטוב: לגבי החוקים של חבר הכנסת שטרן, זכרונו לברכה, במה שקשור לניצולי שואה, גם קשישים נכים שלא מקבלים את השלמת הכנסה, הם לא יכולים לקבל את ההטבות שמגיעות להם.

ליה שמטוב: מצד שני, ישנה שאלה שנשאלת, קשישים קיבלו את התוספת 100 שקלים ומשהו, אצל נכים אני רואה שקשישים קיבלו 39, 40 שקלים תוספת.

ליה שמטוב: מצד אחד קיבלו תוספת, מצד שני, בהשלמת נכות הורידו את התוספת באותו סכום.

ליה שמטוב: יש קשישים נכים שהוסיפו להם את ההשלמה של 5 שקלים, ויש כאלה שנתנו מצד אחד תוספת.

ליה שמטוב: זאת אומרת, בחודש יולי קיבלו קיצבה יחד עם השלמת הכנסה 2,353 שקלים.

ליה שמטוב: בחודש אוגוסט מצד אחד קיבלו 40 שקלים, אבל סך הכל נשאר אותו דבר, כי הורידו את ה-40 שקלים מהשלמת נכות, ואני לא רואה ברובריקה השלמת הכנסה שקל אחד, אני לא רואה.

ליה שמטוב: לפני שאפנה לנציגים של ביטוח לאומי, ניתן את רשות הדיבור לחברת הכנסת מרינה סולודקין.

ליה שמטוב: בבקשה.

מרינה סולודקין: תודה רבה ליושבת ראש, הנושא מאוד בוער, כל הנושא של נכים קשישים, עולים קשישים.

מרינה סולודקין: ומה שקרה אחרי חוק ההסדרים האחרון, יש הרבה פניות של הציבור אלינו.

מרינה סולודקין: יש הרבה בלבולים ואי הבנות, טוב מאוד שאנחנו כאן בוועדת העלייה והקליטה יושבים עם גורמים מקצועיים כדי להבין מה להסביר ולמען מה להילחם.

מרינה סולודקין: אני מתנצלת שאני צריכה לצאת, בגלל שיש לי חוק בועדת עבודה והרווחה עם חבר הכנסת חיים כץ, הכנה לקריאה ראשונה, גם בנושא של קשישים ופנסיות קטנות.

מרינה סולודקין: הנושא קשור כך שבלי השלמת הכנסה אין הטבות.

מרינה סולודקין: לפני שהגעתי לועדת העלייה והקליטה, קיבלתי טלפון מיושבי ראש ארגון הנכים של מלחמת העולם השנייה, והם ביקשו מהוועדה להסביר ולהבין מה קרה אחרי חוק ההסדרים האחרון.

מרינה סולודקין: הם קיבלו את הסכום המסויים לפי החלטה ממשלתית מ-2007, ועכשיו אחרי שינויים שעשו - סיוע בשכר דירה וגם בביטוח לאומי, עכשיו הם הפסידו יותר ממאה שקלים, נכים של מלחמת העולם השנייה, הפחיתו את הסכום לדיור, אבל את הסכום לביטוח לאומי לא הוסיפו, בגלל שהם נכים וטראנים של מלחמת העולם השנייה.

מרינה סולודקין: אני חושבת שגם הממשלה לא רצתה לעשות את הטעות הזאת.

ליה שמטוב: נציגי האוצר יסבירו לנו.

ליה שמטוב: זה הנושא השני שאנחנו נדון בו.

מרינה סולודקין: אני מאוד מבקשת, העוזרת הפרלמנטרית שלי יושבת כאן.

מרינה סולודקין: אני מבקשת מיושבת ראש הוועדה שנפנה לממשלה, למשרד האוצר, לביטוח לאומי, ולומר להם שדווקא לפגוע בנכים של מלחמת העולם השנייה, זה דבר שאף אחד לא רוצה.

מרינה סולודקין: תודה.

ליה שמטוב: תודה לך.

ליה שמטוב: אני מבקשת מנציגי הביטוח הלאומי לדבר.

אוטיליה ישי: נתחיל מכך שהזכאות להשלמת הכנסה היא מותנית בהכנסות.

אוטיליה ישי: הכנסות כפי שהחוק והתקנות מגדירות.

אוטיליה ישי: אנחנו לא מביאים בחשבון הכנסות שהחוק והתקנות מותירים לנו לא להביא בחשבון.

אוטיליה ישי: סוג מסויים של הכנסות כאלה שלא נקלח בחשבון, זה רנטה מועידת התביעות, קרן סעיף 2, הגיטאות, כל ההטבות שניתנו ב-2008 ו-2007 שמשולם על ידי משרד האוצר לניצולי שואה, אלה לא הכנסות, ואנחנו לא מביאים אותם בחשבון, והזכאות להשלמת ההכנסה לא נפגעת כתוצאה מכך של מבוטח זה או אחר - - -

מרינה סולודקין: כי זה חוק שלי - עשר שנים - - -

אוטיליה ישי: כל היתר זה הכנסה.

אוטיליה ישי: כדי שהביטוח הלאומי לא יביא את זה בחישוב, אדם שמקבל רנטה ישירות מגרמניה, או מקבל תגמול ממשרד האוצר, לא בעקבות תיקון החקיקה ב-2007, 2008, אלה הכנסות לכל דבר ועניין.

אוטיליה ישי: כדי שאנחנו לא נביא אותם בחשבון, צריך לתקן את החוק ואת התקנות בהבטחת הכנסה.

אוטיליה ישי: זה יתוקן, אנחנו נבצע את לשון החוק.

ליה שמטוב: זה מה שעשינו עכשיו, וזה עבר כבר עבר בקריאה טרומית.

ליה שמטוב: היינו שמחים לא להעביר את החוקים, שמחר כל האנשים האלה יקבלו את השקל בהשלמת הכנסה, ויקבלו את כל ההטבות מה שמגיע להם.

אוטיליה ישי: אבל הביטוח הלאומי הוא רק הזרוע המבצעת, אם לא יגידו במפורש תעשו כך וכך, ולא יהיה תיקון בחוק הביטוח הלאומי או חוק הבטחת הכנסה, או בתגמולי האוצר ששם יגידו שזה לא הכנסה לעניין השלמת הכנסה וגימלאות למיניהם.

אוטיליה ישי: אנחנו הפקידים לא יכולים לא להביא את זה בחשבון.

ליה שמטוב: יש אפשרות להסביר לנו היום על הדוגמאות שנתתי.

ליה שמטוב: איך קשיש נכה בעקבות זה שהיתה עלייה בקיצבה, קיבל גם השלמה לנכות וגם השלמת הכנסה.

אוטיליה ישי: בוודאי.

אוטיליה ישי: אם הסכום הכולל של ההכנסה המינימלית המובטחת זה קיצבה עם השלמת הכנסה, זה יותר גבוה בעקבות העלאות בחודש אוגוסט למשל, שהוסיפו דרוג מסויים לבני 70 והעלו גם את הקיצבאות.

אוטיליה ישי: אם זה יותר גבוה, מהקיצבה שהוא מקבל, קיצבת הזיקנה פלוס הגימלה הנוספת לנכה, שזה השלמה של קיצבת הזיקנה לקיצבת הנכות שהוא קיבל לפני שהוא הגיע לגיל זיקנה.

אוטיליה ישי: אם זה יותר גבוה הוא יקבל.

אוטיליה ישי: קיצבת זיקנה גימלה נוספת לנכה, ועוד הפרש מסויים של השלמת הכנסה.

ליה שמטוב: כדי שכולנו נבין את זה, יש לי דוגמה מאוד פשוטה.

ליה שמטוב: בחודש יולי כשלא היתה עלייה, אדם קיבל 1,344 שקל קיצבה, השלמה לנכות 1,068 שקלים, סך הכל 2,412 שקלים.

ליה שמטוב: בחודש אוגוסט הייתה עלייה 40 שקלים, הוא קיבל 1,384 שקלים.

ליה שמטוב: הורידו את ה-40 שקלים מהשלמת הנכות -1,028 שקלים, זה אותו סכום – 2,412 שקלים.

ליה שמטוב: אבל סך הכל הוא קיבל 2,417 כי הוסיפו לו 5 שקלים.

אוטיליה ישי: זה בדיוק מה שאמרתי, יש לנו הכנסה.

אוטיליה ישי: ההכנסה של האדם הזה זה קיצבת הזיקנה של 1,344, הגימלה הנוספת לנכה.

אוטיליה ישי: סך הכל הכנסה 2,412.

אוטיליה ישי: בחודש יולי – המקסימום שיכולנו לשלם קיצבה פלוס השלמת הכנסה, זה היה 2,368.

אוטיליה ישי: זאת אומרת, ההכנסה שלו מקיצבאות עלתה על הסכום המירבי שכולל השלמת הכנסה.

אוטיליה ישי: בחודש אוגוסט בעקבות העלאה, הקיצבה פלוס השלמת הכנסה, זה 2,417.

אוטיליה ישי: זאת אומרת, הקיצבה שלו פלוס הגימלה הנוספת נשארה 2,412.

אוטיליה ישי: יש לו 5% תוספת השלמת הכנסה, 5 שקלים.

ליה שמטוב: 5 שקלים.

אוטיליה ישי: ה-5 שקלים האלה מאפשרים לו את כל ההטבות הנלוות לזכאי להשלמת הכנסה.

אוטיליה ישי: כיום ליחיד התיקרה היא 2,417 שקלים עד גיל 70.

אוטיליה ישי: מגיל 80 זה סכום אחר.

אוטיליה ישי: אם אנחנו מדברים באדם שטרם מלאו לו 70 שנה, מקסימום קיצבה פלוס השלמת הכנסה היום זה 2,417.

אוטיליה ישי: יש לו הכנסה מקיצבות שהיא נמוכה מזה, ההפרש בין לזה זה השלמת הכנסה.

אוטיליה ישי: זה יכול להיות שקל אחד.

ליה שמטוב: מה התיקרה?

אוטיליה ישי: אני מדברת על יחיד ועל זוג.

אוטיליה ישי: יחיד עד גיל 70 זה 2,417 שקלים.

אוטיליה ישי: מגיל 70 לגיל 80 2,491 שקלים.

אוטיליה ישי: לאחר גיל 80 2,607.

אוטיליה ישי: זוג עד גיל 70 – 3,592, מעל גיל 70 לפני גיל 80 3,692 שקלים.

אוטיליה ישי: לאחר גיל 80 3,855.

אוטיליה ישי: כשאני אומרת זוג, מספיק שאחד מבני הזוג הגיע לגיל הרלבנטי ולא משנה מיהו מקבל הקיצבה.

ליה שמטוב: תודה על התשובה.

ליה שמטוב: כנראה לא הסבירו להם טוב, או לא הבינו.

מרינה סולודקין: גם יש מרכיב פסיכולוגי.

מרינה סולודקין: אנשים מתלוננים שמקבלים העלאה בקיצבאות 5 שקלים, 10 שקלים.

מרינה סולודקין: צועקים עלינו במכתבים מה עשיתם?

מרינה סולודקין: אתם מדברים על הישגים.

מרינה סולודקין: אני לא יכולה להגיד שזה מאות אלפי אנשים שקיבלו.

אוטיליה ישי: אנחנו מבצעים בדיוק מה - - -

נלה שטיינפלד: זאת בושה וחרפה, אני לא מבינה את זה הגיון פשוט.

ליה שמטוב: סליחה.

ליה שמטוב: אנחנו יושבים פה בוועדה ודנים, כל אחד יקבל את זכות הדיבור.

ליה שמטוב: יש הגיון ויש מוסדות שעובדות, ויש גם נהלים.

נלה שטיינפלד: אבל המוח היהודי איפה הוא?

נלה שטיינפלד: הכל אטום ומרובע.

ליה שמטוב: אם נריב לא נדע בכלל על מה מדובר.

ליה שמטוב: במקרה הזה, את אמרת שהתקרה ליחיד עד גיל 70 או 2,417.

ליה שמטוב: יש לי עוד דוגמה שבאותם חודשים קיבלו עוד תוספת את ה-39 שקלים.

ליה שמטוב: הורידו גם מהשלמת הנכות, סך הכל זה 2,353 שקלים.

אוטיליה ישי: אם לא נבדוק מה קרה שם, אז לא נוכל לענות בעל-פה.

אוטיליה ישי: את שני המקרים שענינו, קיבלנו מראש, בדקנו ונתנו את הנתונים.

אוטיליה ישי: אילו היינו מקבלים את כל הנתונים ובודקים - - -

ליה שמטוב: כל הנתונים, זה עשרות פניות שמגיעות אלינו.

אוטיליה ישי: אנחנו מוכנים להשיב לכל הפניות כדי שנוכל לבדוק מול המחשב.

אוטיליה ישי: זה לא מספיק מה שיש פה.

אוטיליה ישי: אנחנו נשמח לקבל את כל המקרים שהגיעו לוועדה, נבדוק אותם אחד חד ולהשיב לוועדה בכתב עם פרוט.

ליה שמטוב: תסבירו לנו בבקשה, כאשר מעלים את הקיצבה, למה מורידים את הסכום הזה מהשלמת –

אוטיליה ישי: קודם כל הקיצבאות וההשלמות עלו בהתאמה.

אוטיליה ישי: כשהעלו את קיצבאות הזיקנה או הגימלאות המיוחדות, עלתה גם הסכום של השלמת ההכנסה, כך שיימנע המצב שאנשים לא יקבלו השלמת הכנסה ולא יהיו זכאים לכל ההטבות.

אוטיליה ישי: אבל קיצבה זאת הכנסה.

אוטיליה ישי: כמו שפנסיה זאת הכנסה, כמו עבודה זה הכנסה.

אוטיליה ישי: אחד מסוגי ההכנסות זה הקיצבה.

אוטיליה ישי: היא יורדת מסך הכל התשלום של קיצבה פלוס השלמת הכנסה.

ליה שמטוב: והשלמה לנכות?

גבריאלה היילברון: השלמה לנכות תלויה בגובה קיצבת הזיקנה, כך היא מוגדרת בחוק.

גבריאלה היילברון: היא השלמה לנכות.

גבריאלה היילברון: ברגע שקיצבת הזיקנה יותר גדולה, ממילא השלמה לנכות נהיית קטנה יותר.

ליה שמטוב: זה נשחק.

אוטיליה ישי: זה לא נשחק.

ליה שמטוב: מצד שני אנחנו אומרים שהאוצר העלה את סכום הקיצבה, והאנשים בסופו של דבר לא מקבלים את התוספת.

אוטיליה ישי: זה עניין של חקיקה.

אוטיליה ישי: אם הגימלה הנוספת לנכה, התוספת שבין קיצבת הזיקנה לנכות היא ההפרש שבין מה שהוא היה זכאי בנכות למה שהוא זכאי בזיקנה, אז אנחנו נותנים את ההפרש הזה בין קיצבת הזיקנה לקיצבת הנכות.

גבריאלה היילברון: הרעיון היה שהם יישארו בגובה של קיצבת הנכות שהיתה להם קודם.

גבריאלה היילברון: בזה הם נשארים, הם עומדים להשתנות כי קיצבת הנכות תגדל.

גבריאלה היילברון: כאשר קיצבת הזיקנה גדלה, קטנה ההפרשה.

גבריאלה היילברון: כשקיצבת הנכות תגדל – יגדל ההפרש.

גבריאלה היילברון: מה שמבטיחים להם את קיצבת הנכות בחוק הזה.

אוטיליה ישי: זה מה שכתוב בחוק.

אליעזר שוורץ: ברור לכולנו שזה מה שכתוב בחוק.

אליעזר שוורץ: אבל כאשר מעלים את קיצבת הזיקנה, תמיד מעלים את הבטחת הכנסה בהתאם שלא תהיה פגיעה יחסית.

אליעזר שוורץ: השאלה היא למה לא עושים אותו דבר לגבי נכות, לגבי אלו שבגיל זיקנה לפחות.

אליעזר שוורץ: השאלה למשרד האוצר מאשר לביטוח לאומי.

גבריאלה היילברון: מטרת הסעיף הזה זה להבטיח את הרמה של קיצבת הנכות שהיתה להם קודם.

גבריאלה היילברון: היא גם צמודה להעלאה של קיצבת הנכות.

גבריאלה היילברון: כאשר קיצבת הנכות תגדל, זה יגדל, זה הלוגיקה של העניין.

דב בארי: בהתייחסות לנקודה האחרונה על העניין של המהות של קיצבת נכות לקשישים.

דב בארי: קיצבת נכות המקורית מיועדת לאובדן כושר עבודה.

דב בארי: זאת אומרת, אין בינה לבין נכות רפואית, לא על הנכות הרפואית מקבלים זכאות וקיצבת נכות, אלא על עובדן כושר עבודה.

דב בארי: כאשר אדם מגיע לגיל פרישה, באופן טבעי אין מהות לאובדן כושר עבודה, כי בעצם הוא לא עובד.

דב בארי: אז תיאורתית היה אפשר להגיד, טוב חבר'ה, האנשים האלה כבר אין להם אובדן כושר עבודה, אפשר להעביר אותם מקיצבת נכות לקיצבת זיקנה.

דב בארי: זה תיאורתית מה שאפשר לעשות, וכך בעצם לפגוע באותם אנשים, כי בעצם לרוב קיצבת הנכות היא יותר גבוהה מקיצבת זיקנה.

דב בארי: בא המחוקק וקבע בחוק הביטוח הלאומי שאותם אנשים – רגע, לא נפגע בהם, לא נפגע בהם ונעביר אותם מקיצבת נכות של אובדן כושר עבודה לקיצבת זיקנה כמו כל קשיש.

דב בארי: אלא ניתן להם קיצבת נכות לקשישים עם התוספת הזאת וזו המהות.

דב בארי: שואלים פה, אם העלו את קיצבת זיקנה, למה להם לא העלו?

דב בארי: אפשר להבין את השאלה, אבל ברגע שמבינים את המנגנון, רואים שאין מקום לשאול אותה.

דב בארי: כי בעצם ההצמדה של הקיצבה היא לא לקיצבת הזיקנה לאותם אנשים, אלא הצמדה לקיצבת הנכות.

דב בארי: זה עניין המהות.

דב בארי: כאשר יש עדכון כמו שהזכירו פה הנציגים של הביטוח הלאומי, שיש עדכון לקיצבת הנכות, מעדכנים גם לאותם קשישים שנמצאים באותה קיצבה, זו הסיבה וזה העניין.

דב בארי: אני מבין את צורת ההסתכלות שלכם, אבל אני חושב שהמהות של הקיצבה פה, של הקיצבה לקשישים היא בעצם נותנת פה את העניין להבין מה עומד מאחורי העניין הזה.

דב בארי: מה עומד מאחורי ההסבר למה מקבלים את אותה קיצבה, ולמה הם באופן טבעי לא מקבלים את העדכון הזה.

ליה שמטוב: כמו שאמרת, שלא רצו לפגוע בנכים כשהם עוברים מנכות לקיצבה.

ליה שמטוב: יכול להיות ב-2002 כאשר דנו על החוק, דיברו על זה.

ליה שמטוב: יכול להיות שבכמה שקלים אז קיצבת הנכות הייתה יותר מהשלמת הכנסה, יכול להיות.

ליה שמטוב: אבל כשאתה רואה היום עם כל התוספות, היום את ההשלמה לנכות היא הרבה פחות מהשלמת הכנסה, אנשים נפגעים פעמיים.

ליה שמטוב: קודם כל הם מקבלים פחות את הקיצבה, שנית, הם לא מקבלים את כל ההטבות.

דב בארי: מצבם עדיין יותר טוב ממקבלי השלמת הכנסה.

דב בארי: זאת אומרת, אישור הקיצבה שלהם יותר גבוהה.

דב בארי: יתקנו אותי אם אני טועה - - -

ליה שמטוב: לא, מה פתאום.

דב ארי: במקרים בהם השלמת הכנסה גבוהה מקיצבת נכות לקשיש באיזשהו קונסטלציה אם יש - - - אז הבן אדם כן מועבר לזכאות של השלמת הכנסה.

אוטיליה ישי: נכון, כמו הגברת עם החמישה שקלים.

דב בארי: זאת אומרת, מתוקף חוק הביטוח הלאומי בעצם פועל ואומר, הוא תמיד עושה את ההשוואה הזאת בין קיצבת הזיקנה עם השלמת הכנסה, לבין קיצבת הנכות לקשישים, ותמיד נותן להם את הגבוה מביניהם.

דב בארי: זה שהם לא מתעדכנים בצורה שווה, וזה שאחד עולה השני לא עולה, אין מה לעשות, היה אפשר לשאול גם ההיפך בצורה הפוכה, כאשר עדכנו לאחר שביתות הנכים לפני 3, 4, 5 שנים את כל קיצבאות הנכות, כמובן עידכנו את קיצבאות הנכות לקשישים.

דב בארי: זאת אומרת גם שם הם קיבלו.

דב בארי: אלה מנגנונים שונים, זה 2 קיצבאות שונות, זה מנגנונים שונים.

דב בארי: כאשר אחד מתעדכן השני לא מתעדכן, אבל עדיין הם תמיד מקבלים את הגבוה מביניהם.

ליה שמטוב: למה כאשר נכה מגיע לגיל פרישה, לגיל קיצבה, לא ניתן לו אפשרות לבחור בין שתי אפשרויות, להישאר כנכה, או לעבור לקיצבה רגילה?

אוטיליה ישי: זה עניין של חקיקה.

אוטיליה ישי: החוק אומר בקיצבת נכות, הזכאות לקיצבת נכות למי שאיבד את כושרו לעבוד, בא להחליף את הכנסתו מעבודה, כי יש הרבה מאוד נכים עם אחוז נכות מאוד גבוה שלא מקבלים קיצבת נכות, כיוון שהם ממשיכים להשתכר ואין אובדן כושר עבודה.

אוטיליה ישי: אנחנו מדברים על אותה אוכלוסייה שאיבדו את כושר העבודה וזכאים לקיצבת הנכות, המחוקק קבע בחוק הביטוח הלאומי שקיצבת הנכות ניתנת עד גיל הפרישה.

אוטיליה ישי: בגיל הפרישה האדם הזה הוא זקן, יהיה זכאי לקיצבת זיקנה כפוף לכל תנאי הזכאות, ואם קיצבת הנכות היתה גבוהה יותר הוא יקבל גם את ההשלמה של הגימלה הנוספת לנכה.

אוטיליה ישי: מבחינת התשלומים, הוא לא מפסיד שום דבר, מצבו נשאר אותו הדבר.

אוטיליה ישי: הוא לא מפסיד שום הטבה שהיתה לו בנכות.

אוטיליה ישי: כל העניין הוא שאם הוא לא מקבל השלמת הכנסה, כאזרח ותיק זה מי שהגיע לגיל פרישה ועם השלמת הכנסה, יש להם עוד הטבות.

אוטיליה ישי: ההטבות ניתנות רק לאזרחים ותיקים שיש להם השלמת הכנסה, אפילו של שקל אחד, אבל יהיה זכאות להשלמת הכנסה.

אוטיליה ישי: לא משנה איפה הוא נמצא.

אוטיליה ישי: אם הוא נמצא בנכות או בזיקנה, מבחינת הקיצבה לפי חוק, מקבלים את אותה הקיצבה הגבוהה שמגיעה.

ליה שמטוב: פה אין טענה.

ליה שמטוב: אנחנו רואים כמה הם מקבלים.

אוטיליה ישי: השאלה למה לא בחירה, זה עניין של החוק קבע כך, אבל זה גם לא משנה להם את המצב הכלכלי.

ליה שמטוב: זאת אומרת, המחוקק צריך לשנות - - -

נלה שטיינפלד: אותי למשל שאלו מה אני בוחרת – נכות?

ליה שמטוב: בבקשה נלה, מספר דקות.

נלה שטיינפלד: אני קיבלתי את זכות הבחירה כשהייתי יוצאת גימלאות לפנסיה.

נלה שטיינפלד: שאלתי איפה יותר הרבה מקבלים כסף, אמרו לי, בנכות.

נלה שטיינפלד: אז כך בחרתי.

אוטיליה ישי: סליחה, גברתי, את מקבלת נכות כללית או נכות מעבודה?

נלה שטיינפלד: כללית.

אוטיליה ישי: אין בחירה בגיל פרישה בין נכות כללית לקיצבת זיקנה.

אוטיליה ישי: האם גברתי הגישה תביעה לקיצבת שאירים בביטוח הלאומי?

נלה שטיינפלד: כן, בטח.

אוטיליה ישי: בקיצבת שאירים זה דין אחר.

אוטיליה ישי: קיצבת שאירים זה לא רק אנשים זקנים, זה גם אנשים לפני גיל פרישה.

אוטיליה ישי: לפני גיל פרישה עדיין עומדת הזכאות לקיצבת נכות.

אוטיליה ישי: קיצבת הנכות יש זכאות עד גיל פרישה.

אוטיליה ישי: אם אדם, גבר או אשה מתאלמנים, מקבלים קיצבת נכות ומתאלמנים לפני גיל פרישה, וזכאים גם לקיצבת שאירים, במצב הזה עד גיל הפרישה עומדת להם זכות הבחירה בין קיצבת השאירים לקיצבת הנכות.

אוטיליה ישי: אבל כשאותו אדם מגיע לגיל הפרישה, קיצבת הפרישה מופסקת בכל מקרה.

נלה שטיינפלד: אז אני כבר לא נכה, הבראתי כן.

נלה שטיינפלד: אני לא מבינה את זה.

נלה שטיינפלד: איך אפשר בהגיון אנושי?

נלה שטיינפלד: את יודעת, אני אספר לך.

נלה שטיינפלד: הגעתי לגיל פרישה, כולם מקבלים הטבות של חשמל וארנונה, אני לא מקבלת.

אוטיליה ישי: לא כולם.

אוטיליה ישי: מי שמקבל קיצבת זיקנה עם השלמת הכנסה.

נלה שטיינפלד: אני לא מבינה את הסחרור שלהם, מה שאתם עושים עם בני אדם.

נלה שטיינפלד: הבירוקרטיה שלכם לא רואה מאחורי הדף הזה את האדם.

נלה שטיינפלד: באת לכאן לשמוע אותי.

נלה שטיינפלד: אני חיה פה 20 שנה, ואני אדם בן אדם נכה, הגעתי לכאן מאשקלון, זה לא קל בשבילי, אני מצטערת שהגעתי, אולי אני צריכה להתנצל, או להגיד לכם תודה שנתתם לי 5 שקלים תוספת?

נלה שטיינפלד: השלמת הכנסה?

נלה שטיינפלד: כשאני שמעתי ברדיו, כי אין לי טלוויזיה, אני לא מרשה לעצמי - שמעתי על 68 שקלים של ניצולת שואה לתרופה - זה מקומם.

נלה שטיינפלד: כשלפני שנתיים היתה לי שריפה בגלל ליקוי חשמל, מה שעשו לי עמיגור.

נלה שטיינפלד: אומרים השתתפות עצמית בשיפוץ, מאיפה?

נלה שטיינפלד: מאיפה אקח את הסכום הזה?

נלה שטיינפלד: שאלתי את חברת החשמל למה אין לי הטבה.

נלה שטיינפלד: אמרו לי את לא ברשימה.

נלה שטיינפלד: איפה אתם מקבלים רשימה?

נלה שטיינפלד: בביטוח לאומי.

נלה שטיינפלד: הלכתי לביטוחי לאומי, אמרו לי את מקבלת שקל יותר, ולא מגיע לך שום הטבה.

נלה שטיינפלד: יצאתי והבנתי שאני הגעתי בנכות שלי ובגיל שלי, ושאני חיה בספרטה.

נלה שטיינפלד: מי ששולח את הכלבים לעזאזל את העם שלו שכבר לא שווה, היתה לי פה גם תאונת עבודה.

נלה שטיינפלד: אני חושבת שהוא ישלם ביוקר.

נלה שטיינפלד: הבחור שישב פה ממשרד האוצר דב בארי, כולנו נהיה קשישים - - -

ליה שמטוב: נלה, סליחה.

נלה שטיינפלד: סליחה, אל תסגרו לי את הפה.

נלה שטיינפלד: אני באתי מרחוק, אני צריכה להגיד משהו- - -

ליה שמטוב: נלה, אנחנו מבינים את הכאב שלך.

נלה שטיינפלד: אני לא מקבלת עכשיו הטבות.

נלה שטיינפלד: הכל התייקר, התרופות, האוכל.

נלה שטיינפלד: אני בהתלבטות לקחת לי תרופה או משהו אחר להכניס בפה כי הבטן דורשת.

נלה שטיינפלד: אני מבקשת מכם, לא תסתכלו במספרים, תראו את האדם שהוא מוגבל, חלש, ואל תביאו אותנו למקוממות כזאת, זאת בושה וחרפה, תאמינו לי.

ליה שמטוב: גברת שטיינפלד, אנחנו מבינים את הכאב שלך.

נלה שטיינפלד: לא כאב שלי, כאב של כל הנכים.

ליה שמטוב: את מדברת לא בשמך, את מדברת בשם כל הנכים.

ליה שמטוב: הגיעו לפה הנציגים של הביטוח הלאומי, כדי להסביר את הנהלים של הביטוח החוק.

נלה שטיינפלד: החוקים פה, החוקה, אתם לא רואים בן אדם, אתם סופרים רק שקל, שקל, שקל.

נלה שטיינפלד: איפה השקל שלי?

נלה שטיינפלד: לשבת ולבקש נדבות?

ליה שמטוב: נלה, שמענו אותך.

ליה שמטוב: יש הצעות חוק.

נלה שטיינפלד: כמו בברית המועצות סוגרים את הפה.

ליה שמטוב: יש הצעות חוק של חברי כנסת.

נלה שטיינפלד: אני מצטערת שהגעתי לכאן, אני צריכה להתנצל שהוצאתי פה את הנשמה שלי.

נלה שטיינפלד: אין לפני מי, ואין על מה לדבר, ידעתי את זה ובאתי בכל זאת, כי קיוויתי שיש משהו אנושי בכם.

רוני שכטר: אני אולי אחד מהאשמים בשינוי של חוק הביטוח הלאומי ב-2002, שדיבר על קיצבאות הנכות בהשוואה של קיצבאות הזיקנה במקרה של נכים שהגיעו לגיל פרישה והמשיכו בעצם לקבל את קיצבת הזיקנה שלהם, או ימשיכו לקבל את קיצבת הזיקנה שלהם בגובה קיצבת הנכות לפחות.

רוני שכטר: אני רוצה לדבר על ההגיון שיש בעניין הזה, ואני רוצה לפנות אליכם המחוקקים.

רוני שכטר: ההגיון שיש בדבר הזה, הוא שבעצם עלות החיים או ההזדקקות של הנכה לא מפסיקה, יוקר החיים שלו לא מפסיק להיות יותר קשה ברגע שהוא מגיע לגיל של פרישה.

רוני שכטר: ההפרש, ואני מודה ומתוודה שגם קיצבת ה נכות היא קיצבה לא מספקת לכדי קיום היום וגם אז.

רוני שכטר: אלא שעדיין היוקר של הדברים המיוחדים שהוא נזקק להם בתוך הקיום שלו, הפער הזה שבין קיצבת הזיקנה לבין קיצבת הנכות חייב להישמר על מנת שהוא ימשיך להתקיים.

רוני שכטר: אנחנו נמצאים פה היום בוועדה העלייה והקליטה.

רוני שכטר: אני רוצה לדבר פה בשם הנציגים של הביטוח הלאומי, וחבל שאין כאן נציגים של משרד השיכון.

רוני שכטר: אם יש, אני מודה לכם שהגעתם.

רוני שכטר: אני רוצה לדבר על המימוש של הזכאויות שכבר קיימות והזכאויות האלה הן לא מספיקות לנכים, בטח שלא לנכים העולים.

רוני שכטר: הם נמצאים בתנאים מאוד קשים.

רוני שכטר: אני נפגשתי לפני שבועיים בטבריה עם קבוצה של נכים עולים שלא מכירים את הזכויות שלהם.

רוני שכטר: כי כשאנחנו הולכים לביטוח לאומי, אנחנו צריכים לתבוע את הזכויות.

רוני שכטר: לא מספרים לנו מה מגיע לנו, כי כך החוק מנוסח.

רוני שכטר: אז אולי גם את זה צריך לשנות.

רוני שכטר: ומי שלא יודע שהוא צריך לתבוע, ואם בעיר כמו טבריה שהיא עיר קולטת עלייה, בסניף הביטוח הלאומי אין פקיד אחד שמדבר רוסית או אמהרית.

רוני שכטר: אז מה אז?

רוני שכטר: איפה מקומם של העולים החדשים?

רוני שכטר: מי מספר להם?

רוני שכטר: אותם מתנדבים.

רוני שכטר: ואז יש שם מתנדבת מאוד מסורה לעניין של הנכים.

רוני שכטר: אז אומרים לה בביטוח הלאומי, יופי את יכולה להיות עורכת דין.

רוני שכטר: אני מודיע לכם שאותה גברת עושה את זה והיא לא מקבלת גרוש אחד בשביל זה.

רוני שכטר: היא לא ישנה בלילה, והיא מדברת איתנו לפחות אחת ליומיים, אנחנו צריכים לספר לה מה מגיע לאותו נכה עולה חדש.

רוני שכטר: איך יכול להיות שאני נפגש עם עולה חדש בן 36 שהוא בודד, והוא לא יודע שמגיע לו אפילו שיקום מקצועי במסגרת אותם דברים שיש?

רוני שכטר: איך יכול להיות שאני נפגש עם עולה חדש באשדוד, קטוע שתי רגליים, והוא לא יודע שמגיע לו ניידות ושר"מ?

ליה שמטוב: אתה מדבר על טבריה שם אחוז קטן של עולים חדשים.

ליה שמטוב: אנחנו ביקרנו בקדנציה הקודמת באשדוד.

ליה שמטוב: שם גם מתנדבת אחת שיודעת רוסית, ואחת שיודעת אמהרית.

רוני שכטר: בסדר, אני אספר לך על בן אדם באשדוד שאין לו שתי רגליים, הוא הגיע לארץ בלי שתי רגליים, והוא לא ידע שמגיע לו ניידות, שמגיע לו רכב, שמגיע לו שר"מ ושיקום מקצועי.

רוני שכטר: הוא ישב בבית, וכך הוא הגיע אליי, שהוא חיפש מישהו שיעזור לו לקנות מכונת תפירה חשמלית כי הוא חייט.

רוני שכטר: הוא לא ידע.

רוני שכטר: הוא הלך לא פעם אחת לעובדת הסוציאלית, גם בעירייה הוא לא היה לא מוכר, שלא להתבלבל, הכירו אותו, אבל אף אחד שם לא ידע לספר לו שגם מגיע לו.

רוני שכטר: אולי זה חלק גדול גם מהמקום של מחוייבות של הביטוח הלאומי.

רוני שכטר: אנחנו לא יכולים לחיות במדינה כזאת.

רוני שכטר: אני יכול לספר לך בטבריה על עובדת של משרד הקליטה שקיבלה פרס של העובד המצטיין בעניין של שיכון, שם היא עובדת.

רוני שכטר: כאשר מגיע אליה נכה היא שואלת אותו יש לך סרטן?

רוני שכטר: אם הוא אומר לה לא, היא אומרת אז מה אתה צריך דירה?

רוני שכטר: ואם הוא אומר לה כן, אז היא אומרת לו עוד מעט אתה לא תצטרך את הדירה.

ליה שמטוב: אני מודה לך מאוד.

ליה שמטוב: זה תלוי בפקידים איך הם מתייחסים.

ליה שמטוב: כל פקיד צריך לדעת את המקצוע לו ולהסביר לאנשים מה שהם שואלים, ומה מגיע להם בנוסף.

אברהם שנפולסקי: בימים האלה פונים אלינו הרבה קשישים נכים עם שאלות לא פשוטות.

אברהם שנפולסקי: אני רוצה להעביר את השאלות לנציגי המוסד לביטוח לאומי.

אברהם שנפולסקי: לא ברור לנו באיזה קריטריונים אתם משתמשים ולפי איזה חוק אתם משתמשים.

אברהם שנפולסקי: ב.

אברהם שנפולסקי: למה באתר האינטרנט לא מופיע שום דבר לגבי זכויות של קשישים נכים לפי החוק האחרון.

אברהם שנפולסקי: למה אף פקיד בכל סניפי הארץ לא יודע על כך.

אברהם שנפולסקי: לא נותנים תשובות ברורות לנכים.

אברהם שנפולסקי: מה סיפר עכשיו רוני על אדם בטבריה, אותו דבר קורה בכל רחבי הארץ.

אברהם שנפולסקי: איך אתם עובדים?

אברהם שנפולסקי: איך אתם מבינים את הדברים האלה?

אברהם שנפולסקי: קשה להבין את זה.

אברהם שנפולסקי: מוזר לנו היום כשאנחנו דנים בנושא כל כך חשוב, לא רואים פה חברי כנסת.

אברהם שנפולסקי: היו כמה והם נעלמו, מה זה?

אברהם שנפולסקי: כך מתייחסים לדברים האלה.

ליה שמטוב: אברהם, יום רביעי הוא קצר, בשעה 11:00 מתחילה המליאה.

ליה שמטוב: ישנם הרבה ועדות.

ליה שמטוב: כל חברי הכנסת נמצאים בוועדות.

ליה שמטוב: היו והתנצלו.

ליה שמטוב: ויצאו לוועדות.

אברהם שנפולסקי: בסופו של דבר אנחנו מקווים שנקבל תשובות לכל השאלות.

אברהם שנפולסקי: תודה.

ליה שמטוב: תודה.

גריגורי ויסנברק: בתור מתורגמן נכנסתי לעובי של הקורה של העניינים האלה.

גריגורי ויסנברק: הבנתי שכל הדברים פה מסביב למילה אחת – זכויות.

גריגורי ויסנברק: מה מגיע, מה לא מגיע.

גריגורי ויסנברק: אם יש לי השלמת הכנסה, יכול להיות זכויות בסביבות 15 אלף שקלים בשנה.

גריגורי ויסנברק: מי שאין לו זה 2,000 שקלים.

גריגורי ויסנברק: זה כל הדבר.

גריגורי ויסנברק: כמו שאמר האיש המכובד, שמכוונות טובות ב-2002, נוצרה הצרה הזאת.

גריגורי ויסנברק: אפשר לפתור פשוט מאוד.

גריגורי ויסנברק: זכות הבחירה בין קיצבת הזיקנה לבין קיצבת הנכות עומדת רק למקבלי גימלת נכות מעבודה, ולא למקבלי קיצבת נכות כללית.

גריגורי ויסנברק: לי כוותיק בארץ, אין בעיה הזאת, יש לי פנסיה, לא חשוב איזה נכה אני.

גריגורי ויסנברק: עולים חדשים באופן אוטומטי יש להם נכות כללית.

גריגורי ויסנברק: תנו להם לבחור.

גריגורי ויסנברק: הוא רוצה לקבל פחות כסף בשביל לקבל הטבות.

ליה שמטוב: כמו שהסבירו לנו מביטוח לאומי, הם עובדים לפי החוק שחברי הכנסת חוקקו, אנחנו צריכים לשנות את החוק.

גריגורי ויסנברק: פתרונות אחרים חוץ מלשנות חוק.

גריגורי ויסנברק: .

ליה שמטוב: ציפיתי שהיום נמצא מפה עם בשורה טובה שאפשר בלי לשנות את החוק לשנות לנכים שמקבלים את הקיצבה וקיצבת נכות.

ליה שמטוב: מתברר שבזמן הקרוב החוק שלנו עבר בקריאה טרומית, בהכנה לקריאה ראשונה נעביר בקריאה ראשונה, ובקריאה שנייה ושלישית בהקדם.

גריגורי ויסנברק: זאת אומרת הנושא הזה בטיפול שלכם.

ליה שמטוב: בטיפול הכנסת.

עזרא לבנה: לגבי החבר שהעלה את מספר השאלות בנושא הקריטריונים ואתר האינטרנט.

עזרא לבנה: לגבי השאלות שאתה העלית.

עזרא לבנה: הביטוח הלאומי עובד לפי חוק הביטוח הלאומי ולפי חוק הבטחת הכנסה לעניין השלמת הכנסה.

עזרא לבנה: גם נהלי עבודה הם נגזרים מחוק.

עזרא לבנה: שיקול הדעת שיש לפקיד התביעות הוא מאוד רחב, לקחנו אותו לדוגמה גם בקטע של תשלום השלמת הכנסה לגילאי 80 פלוס, ו-70 פלוס, כאשר המחוקק קבע מפורשת שאם המבוטח הגיע ולא בהכרח בן זוגו, אנחנו הרחבנו את זה ואמרנו די שאחד מבני המשפחה הגיע על מנת שנשלם את הקיצבה הגבוהה של העלאה לגיל 80 ולגיל 70.

עזרא לבנה: לעניין השאלה שלך לאתר האינטרנט.

עזרא לבנה: בשנתיים האחרונות אתר האינטרנט של המוסד לביטוח לאומי עבר שיפור מאוד ניכר.

עזרא לבנה: הוא ממשיך להשתפר.

עזרא לבנה: אנחנו יוצאים גם במסע פרסום בנוגע לזכויות והחובות של המבוטחים, בעיקר זכויות.

עזרא לבנה: אנחנו בתהליך שיפור ועדיין נשתפר.

עזרא לבנה: כך שבהחלט זה לא סוף הדרך, אתם צודקים בחלק רב של הטענות לעניין שהמידע לא מגיע לציבור.

עזרא לבנה: אבל אנחנו באמת עושים המון במיוחד בזכותה של המנכ"לית אסתר דומיניסיני, בכל הקטע של פרסום והבאת הזכויות לידיעת המבוטחים, כך שבקטע הזה אנחנו משתפרים.

עזרא לבנה: לעניין הבחירה של נכות מעבודה, כפי שאמרה היושבת ראש, זה נושא שכתוב מפורשת בחוק, רק נכות כללית אין זכות בחירה.

עזרא לבנה: נכות מעבודה יש זכות בחירה.

עזרא לבנה: בוודאי שאם ישונה החוק, אנחנו נשמח לפעול אחרת ונעשה בהתאם.

גריגורי ויסנברק: אם זה בטיפול נקווה שיהיה מהר.

רוני שכטר: באותו הסכם שכתוצאה ממנו גם הושוו התנאים של הפנסיונרים לקיצבת הנכות, חלק מההסכם אמר מפורשות שבכל מקום לבן אדם יש את זכות הבחירה, הוא יכול תמיד לבחור את הגבוה מביניהם.

רוני שכטר: זאת אומרת, שאם למשל יש לו הנחה יותר גבוהה בארנונה בתור קשיש, מותר לו לצורך העניין לבחור במסלול הזה, או אם יש לו הנחה יותר גבוהה בתור נחה, מותר לו לבחור.

רוני שכטר: זאת אומרת, שברירת המחדל היא הזכאות או ההטבה היותר גבוהה.

רוני שכטר: אני מוכרח להגיד שזה לא בא לידי ביטוי אולי בחוק, בטח שלא בצורת ההתנהלות של הביורוקרטיה.

רוני שכטר: לכן אולי צריך לעשות סדר ולהביא את זה, כי זו היתה הכוונה של שינוי הסעיף.

ליה שמטוב: יכול להיות שהכוונה היתה - - -

רוני שכטר: לצערי הרב אני לא כותב את החוקים, אפילו לא מצביע עליהם, אני רק מבקש אותם.

ליה שמטוב: הכוונה של המחוקק היתה כוונה חיובית, רצו לתת את הזכויות לכולם ולכל מי שמגיע.

אלכסנדר ברמן: (דובר רוסית).

ליה שמטוב: אלכסנדר ברמן שואל כמה קשישים נכים קיבלו את השלמת הכנסה, בחודש שעבר לא קיבלו וכמה לא.

מרים שמלצר: מקבלים השלמה לקיצבת נכות 27,1500 איש.

ליה שמטוב: אלכסנדר שואל כמה מהם קיבלו את ה-5 שקלים?

מרים שמלצר: אני לא יכולה להגיד לכם, כי יש לי רק את הסך הכל אם אני יכולה לבדוק.

עזרא לבנה: כתוצאה מפניות טלפוניות רבות שקיבלנו בנושא, כי מן הסתם הפניות לא הגיעו רק לשולחן הכנסת, אלא למוסד לביטוח הלאומי, עולה שמרבית המבוטחים לא קיבלו את ה-5 שקלים, אלא קיבלו את ה-30 ואת ה- 20 ואת ה-32 שקלים.

עזרא לבנה: כמות המבוטחים שקיבלו רק את ההפרש הקטן היא מאוד בשוליים.

ליה שמטוב: אנחנו מדברים רק על השלמת הכנסה, לא משנה איזה סכום.

מרים שמלצר: מהם, 5,900 שזה 21.5% מקבלים גם השלמות הכנסה.

ליה שמטוב: מי שמקבל הבטחת הכנסה הוא גם יכול להרוויח איזשהו סכום מסויים.

ליה שמטוב: נכה גם יכול להרוויח?

לבנה עזרא: אין אפלייה בין סוגי האוכלוסיות השונות.

לבנה עזרא: מקבלי השלמת הכנסה מותר להם לעבוד עד אותה תקרה שקבועה בחוק בין אם הוא נכה ובין אם הוא לא מוגבל.

מרים שמלצר: נכה קשיש.

לבנה עזרא: כן, אותה תקרה זהה לחלוטין.

לבנה עזרא: אין הבדל בין התקרות השונות.

לבנה עזרא: פגיעה בקשישים עולים מעל גיל 80 המפסידים סיוע בשכר דירה כתוצאה מהגדלת קיצבת הזיקנה

ליה שמטוב: אנחנו נעבור לנושא חדש.

ליה שמטוב: חבל שנציג האוצר לא נמצא.

ליה שמטוב: לגבי התוספת שקיבלו קשישים מעל גיל 80 - קיבלו תוספת בקיצבת זיקנה.

ליה שמטוב: מצד שני, הורידו את אותה תוספת בסיוע לשכר דירה.

ליה שמטוב: בבקשה.

מיכאלה גרזון: אנחנו פעלנו על-פי החלטת ממשלה, זאת אומרת הדברים היו בהחלטת הממשלה מראש.

מיכאלה גרזון: החלטת הממשלה קבעה בפועל שקשישים בני 80 ומעלה שהם חסרי דיור, יקבלו תוספת של 500 שקלים, בעוד שקשישים אחרים שהם לא חסרי דיור, יקבלו ב-1 באפריל 200 שקלים.

מיכאלה גרזון: אני מדברת על סכומים ממוצעים.

מיכאלה גרזון: הסכום הוא ממוצע משוכלל, כאשר יחיד וזוג מקבלים סכומים אחרים.

מיכאלה גרזון: מה שקרה, ב-1 באוגוסט נשארה לאותם קשישים שקיבלו את מלוא ההטבה, נשארה להם אותה מסגרת של 500 שקלים, בעוד שהתוספת להשלמת הכנסה גדלה, אז, כיוון שאותה מסגרת נשארה, ממילא היתה צריכה לפחות התוספת שהם קיבלו באמצעות משרד השיכון.

מיכאלה גרזון: לו הם היו מקבלים את מלוא התוספת באמצעות גוף אחד דרך הביטוח הלאומי, בעצם לא היה נוצר הרעש הזה, כי הם היו מקבלים אותו סכום ולא היתה הרגשה שאני מבינה אותה.

מיכאלה גרזון: דרך אגב, אמרנו את זה מראש.

מיכאלה גרזון: הבעיה נוצרה בגלל שאנחנו משלמים, הם קיבלו מצד אחד תוספת, מהצד השני אצלנו זה פחת.

מיכאלה גרזון: הם ראו את ההפחתה אצלנו.

מיכאלה גרזון: עשיתי בדיקה מול הנתונים שלנו, וקיבלתי גם נתונים באמצעות משרד השיכון על הנתונים של ביטוח לאומי.

מיכאלה גרזון: לפי הנתונים, אני קיבלתי תוצאה קצת אחרת מאשר אליעזר.

מיכאלה גרזון: בפועל, אם משווים את התוספות שקיבלו הקשישים בני 80 פלוס באפריל 2008 לעומת אוגוסט 2009, בסך הכל הם קיבלו הרבה יותר.

ליה שמטוב: 5 שקלים.

אליעזר שוורץ: אני קיזזתי את עליית המדד.

מיכאלה גרזון: אם בודקים את אפריל לעומת אוגוסט, בינואר היתה עוד העלאה.

מיכאלה גרזון: אם בודקים - יחיד שגר אצל משפחה קיבל באפריל 414, 2 תוספות אני מדברת.

מיכאלה גרזון: באוגוסט 547 שקלים.

מיכאלה גרזון: אם הוא שוכר דירה בפועל, הוא קיבל 450 באוגוסט 565 שקלים.

מיכאלה גרזון: כך גם לגבי זוגות, 620 לעומת 799 שקלים, או 668 לעומת 835.

מיכאלה גרזון: בפועל, ההבדל היה גם באוגוסט, כי אז בינואר ניתנה תוספת של השלמת הכנסה.

מיכאלה גרזון: בדקתי גם מה קרה באוגוסט, זאת אומרת יולי לעומת אוגוסט, יחידים שגרים אצל המשפחה קיבלו תוספת בסך הכל של 23 שקלים.

מיכאלה גרזון: כאלה ששוכרים דירה יחיד קיבלו תוספת של 5 שקלים.

מיכאלה גרזון: זוגות קיבלו תוספת של 12 שקלים.

מיכאלה גרזון: אם הם שוכרים דירה לבד, הם קיבלו תוספת של 7 שקלים.

מיכאלה גרזון: זאת אומרת הסך הכל לא נפגעו, הם אפילו קיבלו טיפה יותר.

ליה שמטוב: את יודעת מה יקרה ב-2010 וב-2011?

ליה שמטוב: כאשר יתנו תוספות נוספות לקיצבת הזיקנה?

מיכאלה גרזון: אנחנו באותו רגע ממשיכים את התשלומים כמות שהם היום.

מיכאלה גרזון: השינוי חל רק באוגוסט השנה.

מיכאלה גרזון: מעבר לזה, הסכומים של היום הם סכומים שיונצחו.

דנה גורדון: רק תמשיכי ותאמרי בסיוע בשכר דירה.

מיכאלה גרזון: בסיוע בשכר דירה.

ליה שמטוב: שאלה נוספת.

ליה שמטוב: קשישים שהם קנו את הדירות ומשלמים משכנתא, אם היום נותנים להם איזשהו החזר?

מיכאלה גרזון: כאן אני נכנסת לסוגייה מאוד קשה.

מיכאלה גרזון: ההסדר שהגענו אליו אחרי הרבה מאמצים – אנחנו נקבל את המידע לקשישים באמצעות הבנקים.

מיכאלה גרזון: אנחנו נעביר להם על מי אנחנו יודעים, הם לא יתנו לנו סתם מידע.

מיכאלה גרזון: אבל ההנחה שלנו שרוב הקשישים הם קשישים עולים שמשלמים משכנתא.

מיכאלה גרזון: אנחנו נעביר לבנקים את המידע, והם צריכים להחזיר לנו כמה משלמים היום, מה הדירה, את כל הנתונים לצורך חישוב הזכאות.

מיכאלה גרזון: המידע הזה יעבור לביטוח הלאומי, והוא יגיד מי מתוכם מקבל השלמת הכנסה.

מיכאלה גרזון: מה שקרה, אנחנו נכנסו לסאגה לא פשוטה, לקח לנו 9 חודשים לקבל אישור מהביטוח הלאומי על העברת מידע.

מיכאלה גרזון: בינתיים אנחנו עובדים מול הבנקים.

מיכאלה גרזון: רק עכשיו קיבלנו תוצאות מ-4 בנקים.

מיכאלה גרזון: רק לפני החגים.

מיכאלה גרזון: יש הרבה בעיות, זאת אומרת, אנחנו צריכים לעשות תיקונים.

מיכאלה גרזון: אבל מתוך 10 בנקים רק 4 העבירו.

מיכאלה גרזון: מדובר על סדר גודל של 40% מהקשישים.

מיכאלה גרזון: השאר עם התראות, ועדיין לא קיבלנו מהם את הקבצים כדי שנוכל לפעול לביצוע התשלומים.

מיכאלה גרזון: אנחנו פנינו למנכ"לים.

ליה שמטוב: אולי צריך לפנות לקשישים שרכשו את הדירות, אולי הם יכולים, זאת אומרת כל אחד יכול להגיע לבנק.

מיכאלה גרזון: זה היה התהליך הראשון שדיברנו עליו.

מיכאלה גרזון: הבנקים אמרו אל תציפו אותנו בקשישים.

מיכאלה גרזון: אנחנו רוצים לתת את זה, אנחנו נהיה מוכנים לתת את זה בצורה מרוכזת.

מיכאלה גרזון: בין האמירה לבין המעשה יש - - - כי ממילא כאשר הקשיש יבוא, הוא יצטרך להעביר לנו את הנתונים באמצעות הבנקים כדי שיהיה לנו מידע.

ליה שמטוב: עכשיו כשאת דיברת, את דיברת על קשישים שמקבלים השלמת הכנסה.

ליה שמטוב: זאת אומרת, נכים שמקבלים את ההשלמה לנכות ורכשו את הדירות הם גם לא יקבלו את ההטבה.

מיכאלה גרזון: יש כאן איזשהו קושי, שבעצם על אותה השלמת הכנסה לפעמים של שקל אחד, נתלים כל הגורמים האחרים – הארנונה, אנחנו, כל הגורמים.

מיכאלה גרזון: באיזשהו מקום צריך לנסות לראות אולי צריך חשיבה אחרת בהקשר הזה.

אברהם שרנופולסקי: איזה כסף בכלל בין מענק לשכר דירה לקיצבאות?

אברהם שרנופולסקי: למשרד השיכון יש תקציב שלו וגם המוסד לביטוח לאומי יש תקציב שלו, אז מה הקשר?

מיכאלה גרזון: החלטת הממשלה.

אברהם שרנופולסקי: זה לא הסבר.

מיכאלה גרזון: אני לא סוברנית להוציא כסף של הממשלה.

אברהם שרנופולסקי: עברה שנה מהזמן שהכנסת העבירה חוק להגדלת קיצבאות לניצולי שואה ולקשישים הנזקקים.

אברהם שרנופולסקי: בתוך החוק היתה החלטה להגדיל את המענק לשכר הדירה.

אברהם שרנופולסקי: הם היו צריכים לקבל את זה רטרו-אקטיבי מינואר שנת 2008.

אברהם שרנופולסקי: אז עברה שנה, ואתם לא עשיתם שום דבר לגבי משכנתאות.

מיכאלה גרזון: אתה מדבר על משכנתאות.

מיכאלה גרזון: כי השתתפות בשכר דירה - - -

ליה שמטוב: לגבי משכנתאות, הם יקבלו רטרו-אקטיבי את הסכומים האלה?

מיכאלה גרזון: אמרו לי אנשי האוצר שהם לא תיקצבו את זה והנושא בבדיקה.

מיכאלה גרזון: אנחנו בשמחה ניתן רטרו-אקטיבי, אבל הנושא הוא לא - - -

זאב אלקין: מה זאת אומרת לא תיקצבו?

זאב אלקין: הרי ב-2008 היו צריכים לתקצב את זה מראש, אז מה המשמעות של התיקצוב?

מיכאלה גרזון: מבחינתנו, לא תהיה מניעה.

מיכאלה גרזון: אנחנו ערוכים לבצע תשלומים כאלה.

מיכאלה גרזון: אני לא יכולה להתחייב בשם האוצר.

זאב אלקין: כשהנושא הזה עלה פה בזמנו בתהליך חקיקה, אתם כמשרד שיכון אמרתם שאתם מבקשים שכל הנושא של שכר דירה ועזרה למשכנתאות לא יוסדר בחקיקה, כי אין לכם שום מניעה לעשות את זה בדרך הנורמטיבית הרגילה דרך משרד השיכון, וגם קבעתם לוחות זמנים.

זאב אלקין: אפשר לפתוח את הפרוטוקולים מהישיבות הקודמות.

זאב אלקין: בזמנו טענתם שאתם צריכים כחודש וחצי להיערכות על כל הנושאים גם יחד כולל משכנתאות.

זאב אלקין: את יכולה לראות הפרוטוקולים שהיו כאן מהדיון במהלך תהליך חקיקת החוק שלווה את השלב הראשון של החלטת הממשלה.

מיכאלה גרזון: לנושא של השתתפות בשכר דירה עמדנו בלוחות הזמנים.

מיכאלה גרזון: הנושא של משכנתאות, נתקל פשוט בקשיים.

מיכאלה גרזון: אין לנו מידע בעצמנו.

מיכאלה גרזון: אנחנו תלויים בגורמים אחרים.

מיכאלה גרזון: אנחנו מתריעים ושולחים תזכורות.

זאב אלקין: קיבלתם החלטה ללכת דרך הבנקים ולא דרך הצרכן.

זאב אלקין: זה, אגב, היה מנוגד למה שהודעתם פה.

זאב אלקין: תסתכלו בפרוטוקולים, כאן הודעתם שאתם תצאו בהודעה לציבור, שכל מי שמתאים לזכויות האלה יכול לפנות, כמו שפונים אנשים שמבקשים שכר דירה, בדיוק באותו מסלול לבנק כאשר פונה בן אדם ומבקש שכר דירה, הוא מוכיח שהוא מתאים לקריטריונים, אותו דבר כאן.

זאב אלקין: יפנו אנשים, יוכיחו שתשלומי המשכנתא שלהם הם עולים על הסכום שקבעתם כרף מינימלי, ואז יקבלו את זה בדיוק באותו מסלול.

זאב אלקין: זאת היתה ההודעה של משרד השיכון כאן בועדה לפני שנה וכמה חודשים.

מיכאלה גרזון: יצאו הנחיות לבנקים ברוח הזאת, או טיוטה כדי שהם יעירו הערות, ואז הם אמרו שהם לא מוכנים לפעול בשיטה הזאת.

מיכאלה גרזון: אותה סוגייה שהם העלו בשלב הראשון של צינעת הפרט, והעובדה שהם לא יתנו לנו מידע שהוא קשור בחשבונות בנקים, הם מצאו דרך לפתור את הבעיה, דרך העברת קבצים.

מיכאלה גרזון: כי ברגע שכל האנשים, הרבה אחוזים מהאנשים של המשרד, הם זכאים של המשרד, הם אמרו אנחנו ניתן לכם מידע, כי זכותנו כמשרד השיכון לקבל מידע על זכאים.

מיכאלה גרזון: אין כאן בעיה של שבירת המעגל, כי אנחנו גם – או ממשלת ישראל היא הממשלה שגובה את החזרי המשכנתאות, לכן זכותנו לקבל מידע על מצב החשבון של המשכנתא.

זאב אלקין: במשחק הזה זכות האזרח היא לא פונקציה?

זאב אלקין: יש אזרחים רבים שמגיע להם לפי אותה החלטת ממשלה ולפי ההתחייבות השלטונית שהיתה כאן בכנסת למשרד השיכון ולמשרד האוצר לקבל כסף.

זאב אלקין: כתוצאה מזה שהחלטתם אתם להחליף את המסלול, אגב, בלי לעדכן את הכנסת.

זאב אלקין: לא זכור לי שוועדת קליטה אי פעם קיבלה עדכון על כך שאתם החלטתם ללכת בדרך שונה ממה שהודעתם כאן מפורשות לפרוטוקול.

זאב אלקין: כתוצאה מזה אנשים שנה לא מקבלים כסף, ועכשיו את אומרת שאת לא בטוחה שהם יקבלו כסף רטרו-אקטיבית.

זאב אלקין: הזכות הזאת של האזרח היא לא רלבנטית בהתדיינות מה זכותם של הבנקים להגיד כן או לא וכו'.

מיכאלה גרזון: כל שאני יכולה להגיד, שאנשים יכולים לפנות לבנקים לנסות לבקש את תמצית החשבון, אנחנו ננסה לטפל בהם.

ליה שמטוב: אבל אתם לא פניתם לרוכשים?

מיכאלה גרזון: לא פנינו, מפני שהבנקים אמרו שהם לא יעמדו בעומסים ולא יוכלו לטפל בזה.

זאב אלקין: מה זאת אומרת לא יעמדו בעומסים?

זאב אלקין: אתם כמדינה קיבלתם החלטה לתת תשלום לאזרח.

זאב אלקין: אם מחר הבנק יודיע לביטוח הלאומי שהוא לא עומד בעומסים של העברת קיצבאות הביטוח הלאומי, אז האנשים לא יקבלו את הקיצבאות של הביטוח הלאומי?

מיכאלה גרזון: מדובר כאן במתן שרות.

מיכאלה גרזון: דובר כאן מילוי טפסים, מתן שרות.

זאב אלקין: מחר הבנקים יודיעו לכם שהם לא עומדים בעומסים של בקשות להשתתפות בשכר דירה.

זאב אלקין: יקרה תהליך מסויים בארץ, אנשים ימכרו את הדירות שלהם, יבואו לבנקים לבקש חזרה להתקבל למסלול של תשלומי שכר דירה.

זאב אלקין: יש ועדה מיוחדת של חריגים וכו'.

מיכאלה גרזון: היו דברים מעולם.

מיכאלה גרזון: דרך אגב, היו דברים מעולם, לכן הוציאו את הפעילות הזאת מהבנקים כי באמת אנשים לא קיבלו שרות.

מיכאלה גרזון: היום הנושא הזה לא טופל באמצעות הבנקים אלא באמצעות חברות.

זאב אלקין: אז יכול להיות שזה פתרון.

מיכאלה גרזון: אני אשמח אם תסייעו לנו בלחץ על הבנקים.

ליה שמטוב: אבל אנחנו לא ידענו.

זאב אלקין: מיכאלה, תביני, אתם משרד השיכון, הממשלה החליטה.

זאב אלקין: הנה כסף, תעבירו את זה לאנשים.

זאב אלקין: עברה שנה את אומרת עכשיו, נשמח אם תסייעו לנו כי הבנקים אומרים שהם לא רוצים אלף והם מעכבים ופועלים לאט במסלול ב' שהם כן מוכנים.

זאב אלקין: איך דבר כזה יכול לעבוד?

זאב אלקין: אתם כמשרד שיכון מופקדים על כך שהכסף יגיע לאזרח.

מיכאלה גרזון: אני יכולה להגיד לכם שהתחושה הקשה ביותר של כישלון מלווה אותנו כל הזמן בנושא הזה.

זאב אלקין: נניח אם אני היום אזרח תובע אתכם על זה שאתם לפי החלטת ממשלה חייבים לתת לי כסף ולא שילמתם, מה תעשו?

מיכאלה גרזון: אני מניחה שכל התהליך יואץ, אני לא יודעת להגיד לך.

זאב אלקין: אני היום כאזרח לפי החלטת ממשלה צריך לקבל כסף, לא מקבל, יכול לנסות לתבוע את המדינה, כולל רבית, תשלומי פיגורים וכל מה שנובע מכך.

מיכאלה גרזון: אני לא יודעת לענות לך.

זאב אלקין: אז מי כן?

זאב אלקין: אתם משרד שיכון מופקדים על זה.

זאב אלקין: אם אתם לא יודעים לפתור את זה, אתם צריכים להציף את זה כלפי מעלה, כולל גם אם שיניתם מסלול ואתם נתקלים בבעייה, לבוא לכאן ולדווח.

זאב אלקין: כי אתם התחייבתם על אלף ואתם לא מבצעים אותו.

ליה שמטוב: אם אנחנו לא היינו יושבים פה היום, אז כך זה היה - - -

מיכאלה גרזון: אני יכולה להראות לכם מכתבים שמופנים למנהלי הבנקים.

מיכאלה גרזון: זה לא שאנחנו יושבים במקום ולא עושים.

זאב אלקין: יש מבחן תוצאה.

זאב אלקין: בתוצאה האזרחים לא קיבלו את הכסף.

זאב אלקין: חלקם שלא עלינו כבר לא בעולם הזה.

זאב אלקין: הם לא יוכלו לקבל את הכסף רטרו-אקטיבי.

זאב אלקין: בחודשים האלה הם היו צריכים את הכסף הזה.

זאב אלקין: כאן גם אם הכסף ישולם רטרו-אקטיבי זה לא בדיחה הסיפור הזה.

זאב אלקין: כי מדובר על אנשים שאצלם התוספת הזאת של כמה מאות שקלים זה לא תוספת זניחה לתקציב הממוצע שלהם.

אברהם שרנופולסקי: זאת שערורייה, צריך להזמין את שר השיכון ולשאול אותו.

ליה שמטוב: נפנה לשר השיכון ונזמין אותו בדחיפות.

מיכאלה גרזון: אני מציעה באותה הזדמנות להזמין את המנכ"לים של הבנקים.

ליה שמטוב: בהחלט, בדחיפות נקיים את הישיבה לגבי סיוע הבנקים למשכנתאות.

ליה שמטוב: חבר הכנסת אלקין, אנחנו פה נגענו בכמה נושאים.

ליה שמטוב: הנושאים לגבי הצעת החוק שלנו, להשוות תנאים שווים בין נכים וקשישים.

ליה שמטוב: את התוספת לקיצבה שבני 80 קיבלו והורידו להם בסיוע לשכר דירה, גם הנושא האחרון שהיית ושמעת.

ליה שמטוב: לגבי הצעת החוק שאנחנו מקדמים, אני חשבתי שפה אחרי הוועדה הזאת, בכל זאת נוכל לסייע לקשישים נכים, והם יקבלו שקל אחד בהשלמת הכנסה.

ליה שמטוב: כי אנשים עד גיל 70 קיבלו את הכמה שקלים בהשלמת הכנסה, זה נותן להם את כל הזכויות בכל המוסדות.

ליה שמטוב: מתברר שפשוט הנכות ביחד עם הקיצבה, הסכום הזה הוא היום נמוך מהתקרה ממה שמגיע להם, עקב זה הם קיבלו את ההפרש.

ליה שמטוב: סך הכל זה 5,900 איש שקיבלו את ההפרש, הם יכולים להינות מכל הזכויות המגיעות להם.

ליה שמטוב: אנחנו צריכים בהקדם לקדם את הצעת החוק שלנו שתעבור בקריאה ראשונה, שנייה ושלישית.

ליה שמטוב: חשבתי שזה 19 אלף איש, זה 27,500, נקדם את הצעת החוק בהקדם.

ליה שמטוב: הוועדה תפנה לשר השיכון ולבנקים.

ליה שמטוב: בדחיפות נזמין אותם לישיבה לגבי סיוע במתן משכנתאות.

ליה שמטוב: חבל שהאוצר לא נמצא כאן, רצינו לשאול לגבי התוספת לגילאי 80 בשנת 2010 ו-2011.

דנה גורדון: משרד השיכון אמר בפירוש שהסיוע בשכר דירה לא יקטן.

מיכאלה גרזון: השינוי היה חד פעמי.

מיכאלה גרזון: מכאן ואילך זה צריך להתנהג אותו דבר.

זאב אלקין: כדאי לצאת מפה בדרישה ממשרד האוצר וממשרד השיכון ברגע שתיפטר הבעיה לשלם את הכסף רטרו-אקטיבית כולל הצמדה מנקודת הזמן שבה הוא - - -

ליה שמטוב: אנחנו באים בקריאה להזמין אותם דחוף לישיבה.

זאב אלקין: להזמין, זה כדי לפתור את הבעיה.

זאב אלקין: כדאי כבר עכשיו לקבל החלטה על הדרישה בהתאם להתחייבות השלטונית של משרד האוצר ומשרד השיכון לוועדה בזמן חקיקת החוק לגבי מעל בני 80, לשלם את הכסף רטרו-אקטיבית.

נלה שטיינפלד: סליחה, וגם לנו שישלמו את הכסף רטרו-אקטיבי עבור חשמל וארנונה שאנחנו כל הזמן שילמנו הנכים.

ליה שמטוב: כשהצעת החוק תעבור בכנסת, אתם תתחילו לקבל את כל ההטבות.

נלה שטיינפלד: הטבות רטרו-אקטיבית.

ליה שמטוב: לא, זה שני דברים שונים.

ליה שמטוב: היום הממשלה מחליטה על משהו, מהיום הזה צריכים לבצע את הדברים.

ליה שמטוב: אם לא ביצעו במשך השנה, צריכים רטרו אקטיבית לקבל את כל מה שהבטיחו.

ליה שמטוב: אם הצעת החוק שלנו היא תעבור בזמן הקרוב, מהיום הזה אתם תתחילו לקבל את כל ההטבות.

נלה שטיינפלד: רק מהיום הזה.

נלה שטיינפלד: תודה רבה.

נלה שטיינפלד: אתם עושים טעויות, אתם משפילים אותנו, אתם דורכים עלינו, ואחר כך אתם אפילו רטרו-אקטיבית את הגרושים לא יכולים להחזיר לנו.

ליה שמטוב: נלה, היום התכנסנו כדי לפתור את הבעיה.

נלה שטיינפלד: הבעיה היא מזמן.

נלה שטיינפלד: אבל מישהו שגה, מישהו לא התחשב בזה.

ליה שמטוב: ולא רק היום.

ליה שמטוב: לא התחשבו בזה אז צריכים לתקן את זה היום.

נלה שטיינפלד: למה לא רטרו-אקטיבית?

אליעזר שוורץ: ביקשו ממני לשאול בשם חברת הכנסת סולודקין, את משרד השיכון, האם היתה ירידה בסיוע בשכר דירה לנכי מלחמת העולם השנייה גם באוגוסט 2009?

מיכאלה גרזון: ההפחתה בתוספת חלה על כולם.

מיכאלה גרזון: אם אותם נכים לא קיבלו תוספת מהאוצר, אצלנו ההפחתה היתה גורפת מכוח החלטת הממשלה.

נטשה פטרובסקי: נכי מלחמת העולם השנייה הם מקבלים את המשכורת ממשרד האוצר - - - הם איבדו את ה-100, וה-120 שקלים.

נטשה פטרובסקי: הפחיתו להם את הסיוע.

מיכאלה גרזון: אף אחד לא איבד 120.

מיכאלה גרזון: לא, כי מדרגות הסיוע אצלנו - - -

נטשה פטרובסקי: הביטוח הלאומי לא נגע בזה.

מיכאלה גרזון: אולי נכון שהאוצר ישלם להם את ההחזרים.

ליה שמטוב: ביטוח לאומי, אתם יכולים לבדוק את הנושא?

מיכאלה גרזון: הם מקבלים את זה מהאוצר.

לבנה עזרא: מכוח מה הם מקבלים?

מיכאלה גרזון: מהאוצר.

לבנה עזרא: אז זה לא דרך הביטוח הלאומי.

נטשה פטרובסקי: האוצר משלם להם את המשכורת, תוספת לבן זוג הם מקבלים מהביטוח הלאומי.

לבנה עזרא: כל הקיצבאות עולות בהתאמה.

לבנה עזרא: כך שאם הקיצבה עלתה אז גם התוספת של בן הזוג עלתה בהתאמה.

לבנה עזרא: אי אפשר להעלות רק כתוספת לבן הזוג, מכוח זה שהאוצר לא נתן דרך משרד השיכון את התוספת.

לבנה עזרא: אי אפשר לפצות בגלל שגוף מסויים לא שילם, שאנחנו נשלם תוספת.

לבנה עזרא: אנחנו מעלים את הקיצבה על פי חוק, איך דרך אחרת להעלות את זה.

נטשה פטרובסקי: אלה מקבלים קיצבת זיקנה עם תוספת השלמת הכנסה, הם קיבלו את ההפרש.

לבנה עזרא: הקיצבה עלתה בהתאמה.

ליה שמטוב: אנחנו נעביר לכם את הפנייה בכתב.

ליה שמטוב: אני רוצה לסיים.

ליה שמטוב: רוצה להקריא את הסיכום של הוועדה.

ליה שמטוב: הוועדה קוראת לביטוח הלאומי להגיש לציבור דרך אתר אינטרנט מידע מלא על זכויותיו.

ליה שמטוב: הוועדה תמשיך ותעקוב אחר הצעת החוק שלי ושל חבר הכנסת זאב אלקין ולפתרון שיינתן לתיקון העיוות שנוצר לזכויות הנכים לעומת אלה שאינם נכים.

ליה שמטוב: הוועדה הזדעזעה לשמוע את העידכון ממשרד השיכון לגבי סיוע במשכנתאות.

ליה שמטוב: הוועדה תקיים דיון בהקדם בנושא הסיוע במשכנתאות בהשתתפות שר השיכון ומנהלי הבנקים והמשכנתאות.

ליה שמטוב: הוועדה דורשת ממשרד האוצר וממשרד השיכון לשלם את התוספת רטרו-אקטיבית.

ליה שמטוב: תודה רבה לכולם.

ליה שמטוב: הישיבה נעולה.